এক মাসের শিশুকন্যা কোলে এন আর এস হাসপাতালের এক ওয়ার্ড থেকে অন্য ওয়ার্ডে ছুটে বেড়াচ্ছেন এক মহিলা! কিন্তু কিছুতেই গ্রাহ্য হচ্ছে না তাঁর আর্জি। সরকারি হাসপাতাল ভর্তি নিচ্ছে না আশঙ্কাজনক অবস্থায় থাকা শিশুটিকে! অবশেষে শুক্রবার রাত ২টো নাগাদ পুলিশের হস্তক্ষেপে শিশুটিকে ভর্তি নেয় এন আর এস কর্তৃপক্ষ। এই ঘটনায় আরও এক সরকারি হাসপাতালের বিরুদ্ধে রোগী ফেরানোর 
অভিযোগ উঠল।
জানা গিয়েছে, বীরভূমের নলহাটির বাসিন্দা শেরিফ হোসেন এবং সালমা খাতুনের একমাত্র শিশুকন্যা জন্মের পর থেকেই হৃদযন্ত্রের সমস্যায় ভুগছে। শুক্রবার তাকে রামপুরহাট হাসপাতালে নিয়ে যাওয়া হলে বর্ধমান মেডিক্যাল কলেজে হাসপাতালে রেফার করা হয়। সেখান থেকে শিশুটিকে রেফার করা হয় এন আর এসে। রাত ৮টায় এন আর এসে পৌঁছন সালমা। কিন্তু ভর্তি নেয়নি এন আর এস। অভিযোগ, রেফার ছাড়াই অসুস্থ শিশুটিকে এস এস কে এম হাসপাতালে নিয়ে যেতে বলা হয়। রেফার না থাকায় ভর্তি নেয়নি এস এস কে এম। সালমা এরপর লালবাজারে যান। সালমা এদিন বলেন, ‘‘মেয়ে অসুস্থ দেখেও ভর্তি না নিয়ে আমাদের চলে যেতে বলেছিলেন চিকিৎসকেরা।’’ এ বিষয়ে জানতে চেয়ে হাসপাতালের সুপার হাসি দাশগুপ্তকে ফোন করা হলে তিনি তা ধরেননি। টেক্সক্ট মেসেজেরও উত্তর দেননি।